钦定古今图书集成/理学汇编/学行典/第216卷 > 孔孝童
## 钦定古今图书集成/理学汇编/学行典/第216卷 > 孔孝童

按《建昌县志》：孝童姓孔，曲阜至圣裔。年十岁，母病，医
者谓不可起，童子日夜涕泣，私祝泰山神，愿陨身以
续母寿。既而病愈，童子告家人曰：“尝许礼泰山，必身
往酬。”母许之。山之绝顶，旧有舍身岩，高不可测，童子
既至，呼从者导往，临岩顿颡，奋身自掷而下，从者惊
怛跳咷。然峭壁万寻，不可为策，又绝无痕，径可下寻
觅，谓其必糜碎耳，舍之而去。是日，泰安州守将有所
适，过山麓，瞥见空中片云结集，若有人影，蹑之摇飏
上下。守以为仙也，歇骖望拜，已而云益近。闪忽之际，
欻然坠地，乃一童子。询之，自言氏籍，及舍身报母之
意，且云：“方投掷时，自分死耳，不知何自有。”云扶拥至
是，守赞羡不已，为给资，遣隶送归。抵家，其母哭之欲
死，闻童子在，乃喜过望。邑之父老子弟争来就视，至
倾其城，咸曰“孝子。”事闻，邑令往致礼，以彩帜鼓乐导
而迎之。夫母病而请以身代，又必登山以成其信。彼
知为母死，不知死之伤其母也，孝而愚也。然其诚至
矣。彼童子者，安知有孝名？又安能必其身之不死，而
以是邀誉乡党哉？夫乘云御气。以游于空虚。此世外
飞仙之事。而童子以无心得之。诚之至。亦何所弗动
乎。